b'\n_START_ARTICLE_\nGornji grad (grad)\n_START_PARAGRAPH_\nGrad  Gornji grad (nem\xc5\xa1ko Oberburg) se nahaja na hribu Gradi\xc5\xa1\xc4\x8de ob Dreti, vzhodno od naselja Gornji Grad v Zgornji Savinjski dolini v ob\xc4\x8dini Mozirje. Njegovih ostankov pa ni ve\xc4\x8d mo\xc4\x8d zaslediti.\n_START_SECTION_\nZgodovina\n_START_PARAGRAPH_\nGrad se prvi\xc4\x8d omenja brez imena kot castrum, alod pa kot allodium suum Obbremburch. Pozneje se grad omenja le \xc5\xa1e kot Obernburg, torej Gornji grad. Gornji grad z ozirom na starej\xc5\xa1i grad Vrbovec \xe2\x80\x93 Altenburg, ki je prav tako stal na obmo\xc4\x8dju gospo\xc5\xa1\xc4\x8dine. V srednjeve\xc5\xa1kih virih se grad ozna\xc4\x8duje \xc5\xa1e kot castrum Obernburg (1268) haws Obernbuch (1334), vest Obernburch (1349) in nato spet castrum Oberburg (1369)._NEWLINE_Gornji grad se izrecno prvi\xc4\x8d omenja leta 1140 v listini oglejskega patriarha oziroma potrdilni listini kralja Konrada III., v kateri patriarh naznanja, da sta mu svobodni gospod Diepold iz Chagra in \xc5\xbeena Trauta prepustila grad, vso posest in ministeriale v gospostvu. To gospostvo je obsegalo tudi kasnej\xc5\xa1a gospostva Mozirje in Vrbovec, ki sta kasneje ostala fevd oglejske patriarhije. Drugi del chagerske posesti, ki ga patriarh leta 1140 ni prejel, je postal osnova tamkaj\xc5\xa1njemu benediktinskemu samostanu, ki sta ga donatorja obnovila skupaj s patriarhom. Diepold se je v bavarskih virih \xc5\xbee omenjal okoli leta 1120, oba Chagra sta se po letu 1140 vrnila na Bavarsko._NEWLINE_Leta 1243 je patriarh Bertold v neki svoji listini, izdani v gornjegrajskem samostanu, govoril o castrum antiqum Obberemburch. Oglejski patriarhi so na gradu naselili ministeriale in uradnike ter na njem bivali ob vizitacijah. Od za\xc4\x8detka 14. stoletja dalje so Gornji grad, pripadajo\xc4\x8de gospostvo in de\xc5\xbeelno sodi\xc5\xa1\xc4\x8de dobili v fevd biv\xc5\xa1i ministeriali, vitezi iz Vrbovca. V letih 1349 in 1350 so Vrbov\xc5\xa1ki bratranci Eberhard, Friderik in Viljem prodali svoje tretjine grofu Frideriku Celjskemu. Vsakokratni novi oglejski patriarh je moral Celjskim potrditi Gornji grad in Vrbovec. Zadnja patriarhova potrditev je bila leta 1425. V naslednjih desetletjih so Celjski grad in gospostvo alodirali. Celjski so menda obdr\xc5\xbeali Gornji grad do izumrtja, leta 1456. Po tem je skupaj z odvetni\xc5\xa1tvom postal de\xc5\xbeelnokne\xc5\xbeji. Kdaj in kako je utrdba opustela, viri ne poro\xc4\x8dajo.'